หุ้นนอนแบงก์ ดูดีช่วงดอกเบี้ยขาลง.!?
ช่วงที่แนวโน้มดอกเบี้ยเป็นขาลง ดูเหมือนหุ้นกลุ่มนอนแบงก์จะได้ประโยชน์มากสุด...
16 ก.ค. 2562

สำนักข่าวรัชดา
ช่วงที่แนวโน้มดอกเบี้ยเป็นขาลง ดูเหมือนหุ้นกลุ่มนอนแบงก์จะได้ประโยชน์มากสุด…
นำโดย บริษัท เมืองไทย แคปปิตอล จำกัด (มหาชน) หรือ MTC, บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD และ บริษัท ฐิติกร จำกัด (มหาชน) หรือ TK
ล่าสุดธนาคารกลางสหรัฐ หรือเฟด ส่งสัญญาณว่า จะปรับลดอัตราดอกเบี้ยปลายเดือนกรกฎาคมนี้
นั่นเท่ากับว่าจะทำให้ธนาคารกลางของอีกหลายประเทศต้องปรับลดดอกเบี้ยลงมา…
ในส่วนของประเทศไทย แม้ธนาคารแห่งประเทศไทย (ธปท.) หรือแบงก์ชาติ ยังไม่ได้ส่งสัญญาณชัดเจนว่าจะปรับลดอัตราดอกเบี้ยหรือไม่ ??
แต่…แค่คงอัตราดอกเบี้ยไว้ระดับเดิม หุ้นกลุ่มนอนแบงก์ก็ได้รับผลดีแล้ว…
หลัก ๆ จะได้ประโยชน์ 2 ส่วน
1) จะทำให้การระดมทุนออกหุ้นกู้มีต้นทุนไม่สูง
ล่าสุด MTC เพิ่งออกหุ้นกู้วงเงิน 5,000 ล้านบาท ส่วน SAWAD ออกหุ้นกู้วงเงิน 2,000 ล้านบาท ขณะที่ TK ออกหุ้นกู้วงเงิน 400 ล้านบาท
2) นำไปสู่ส่วนต่างรายได้ดอกเบี้ยสุทธิ หรือ NIM  ทำได้สูงขึ้น
เมื่อต้นทุนทางการเงินคงที่ หรือลดลง แต่ NIM ยังมีแก๊ปที่กว้างอยู่
จะทำให้กลุ่มนอนแบงก์สามารถหาประโยชน์จากส่วนต่างดอกเบี้ยได้มากขึ้น
เช่น สินเชื่อนาโนไฟแนนซ์ สินเชื่อจำนำทะเบียนรถ สินเชื่อรถจักรยานยนต์ กำหนดเพดานดอกเบี้ยไว้ที่ 28%
แต่…ปัจจุบัน MTC คิดอัตราดอกเบี้ยเฉลี่ยเพียง 23-25% ทำให้ยังมีช่องว่างในการขึ้นอัตราดอกเบี้ย
ส่วนสินเชื่อพิโกไฟแนนซ์ หากปล่อยกู้วงเงิน 50,000 บาท กำหนดเพดานดอกเบี้ยไว้ที่ 36% แต่หากปล่อยกู้วงเงิน 100,000 บาท สำหรับวงเงิน 50,000 บาทแรก ให้คิดอัตราดอกเบี้ยที่ 36% และวงเงิน 50,000 บาท ถัดมา ให้คิดอัตราดอกเบี้ย  28%
นั่นจึงหมายถึงรายได้และกำไรของกลุ่มนอนแบงก์จะเพิ่มขึ้นตามไปด้วย
จะว่าไปหุ้นกลุ่มนอนแบงก์ส่วนใหญ่ก็มีพื้นฐานที่แข็งแกร่ง ธุรกิจมีแนวโน้มเติบโตต่อเนื่องอยู่แล้ว…
ดูได้จากช่วงไตรมาส 1/62 ทุกค่ายต่างทำผลงานได้ค่อนข้างดี
เริ่มจาก MTC ไตรมาส 1/62 ฟาดกำไรสุทธิไป 1,005 ล้านบาท เพิ่มขึ้น 171 ล้านบาท หรือ 20.50% จากช่วงเดียวกันปีก่อนมีกำไรสุทธิ 834 ล้านบาท
ฟาก SAWAD ก็ไม่น้อยหน้า มีกำไรสุทธิไป 871.89 ล้านบาท เพิ่มขึ้น 232.06 ล้านบาท หรือ 36.27% จากช่วงเดียวกันปีก่อนมีกำไรสุทธิ 639.83 ล้านบาท
ส่วน TK มีกำไรสุทธิ 112.84 ล้านบาท เพิ่มขึ้น 1.04 ล้านบาท จากช่วงเดียวกันปีก่อนมีกำไรสุทธิ 111.80 ล้านบาท
ขณะที่ไตรมาส 2/62 ก็เก็งกันว่า หุ้นกลุ่มนอนแบงก์จะทำผลงานออกมาดีเช่นกัน
แต่…น่าแปลกช่วง 1 เดือนที่ผ่านมา ราคาหุ้นกลุ่มนอนแบงก์ทยอยปรับลดลงต่อเนื่อง
โดย MTC ราคาปรับลดลงแล้ว 2.21% SAWAD ราคาปรับลดลง 0.45 % ส่วน TK ราคาปรับลดลง 9.91%
ก็อาจเป็นช่วงจังหวะให้นักลงทุนเข้าไปเก็บของก็ได้นะ…
จะเลือกตัวไหน…เอาที่สบายใจละกัน…
…อิ อิ อิ…